Što o Americi misli islamski svijet? (19/3/02) - 2002-03-19
Američki stručnjaci komentiraju istraživanje Gallupa, prema kojem muslimani imaju vrlo negativno mišljenje o Sjedinjenim Državama
U prvih šest mjeseci od terorističkih napada na Sjedinjene Države, mnogi Amerikanci su se pitali – 'zašto nas mrze?' Nedavno istraživanje javnosti u devet muslimanskih zemalja ukazuje na neke razloge. No pitanje je - odražavaju li rezultati tog istraživanja stvarno raspoloženje prema Sjedinjenim Državama? Rezultati istraživanja organizacije Gallup, koje je objavio dnevnik , iznenadio je mnoge Amerikance. Na primjer, prema tom istraživanju većina muslimana ne vjeruje da su terorističke napade 11. rujna izveli Arapi. Pored toga, rašireno je negativno mišljenje o Sjedinjenim Državama, a posebno o predsjedniku Bushu. Većina ljudi u muslimanskim zemljama – zaključak je istraživanja - protivi se vojnoj kampanji u Afganistanu. U anketi koja je provedena tijekom prosinca i siječnja sudjelovalo je gotovo deset tisuća ljudi iz devet muslimanskih zemalja: Indonezije, Irana, Jordana, Kuvajta, Libanona, Maroka, Pakistana, Saudijske Arabije i Turske. Analitičar Harold Feinberg iz jedne američke nevladine istraživačke organizacije ističe da je nemoguće reći koliko su rezultati istraživanja pouzdani, jer nisu statistički prilagođeni različitim zemljama. "Kad provodite anketu, uzorak treba statistički prilagoditi kako bi odražavao populaciju koju ste anketirali. U ovom slučaju nemamo puno podataka o stanovništvu ovih zemalja, pa tako nema ni pouzdanog načina da se ti podati prilagode. Dakle, ne znamo koliko su ti rezultati reprezentativni za svaku od zemalja ponaosob. S obzirom na ono što znamo o raspoloženju u tim zemljama prema Sjedinjenim Državama, možemo reći da rezultati istraživanja, kako izgleda, odgovaraju stvarnosti. Gospodin Feinberg dodaje da je teško ustanoviti koliko su dani odgovori bili iskreni. On, naime, kaže da su možda stanovnici muslimanskih zemalja u kojima je provedeno istraživanje kazali ono što njihove represivne vlade žele čuti od svojih građana. Prema istraživanju, svega devet posto Pakistanaca ima pozitivno mišljenje o Sjedinjenim Državama. Pakistanski antropolog i pisac Akbar Ahmad, šef katedre Islamskih studija na Sveučilištu American u Washingtonu kaže da ga rezultati nisu iznenadili. Gospodin Ahmad vjeruje da takvo raspoloženje proizlazi iz promjena koje se događaju unutar Pakistana: "Na neizravan način radi se o komentaru političke situacije u Pakistanu. Pakistanci vjeruju da Amerikanci imaju ogroman utjecaj na politička zbivanja u njihovoj zemlji. Religiozni ljudi će reći da Amerika simbolizira negativne aspekte suvremenog doba. No mnogi ljudi imaju pozitivno mišljenje o Americi. U Sjedinjenim Državama žive stotine tisuća Pakistanaca, a mnogima koji žive u Pakistanu sanjaju da dobiju zelenu kartu." Jedan od rezultata istraživanja koji je iznenadio Amerikance je taj da većina ne vjeruje da su Arapi odgovorni za terorističke napade 11. rujna. U Pakistanu naročito drže da Saudijci i Egipćani nisu izveli napade. Gospodin Ahmad kaže da su do takvog zaključka vjerojatno dovele nesigurnosti unutar muslimanskog svijeta: "Prije svega postoji općenito raspoloženje u muslimanskom svijetu da je sve što se događa na lokalnoj ili međunarodnoj razini rezultat teorije zavjere. Ispravno ili pogrešno, stvari im se događaju zato što su neki ljudi urotili protiv njih. Tu je, također, i njihov osjećaj bespomoći, njihov osjećaj slabosti. Oni misle da nešto što ima negativni učinak na muslimansku zajednicu ne mogu napraviti muslimani. Oni su žrtve u njihovom vlastitom nerazumijevanju ili čak paranoji u odbacivanju čvrstih i nepromjenjivih činjenica." Mnogi analitičari vjeruju da je glavna pokretačka snaga muslimanskog nepovjerenja u Sjedinjene Država njihova podrška za Izrael naspram Palestinaca. Međutim, Ahmad Akbar kaže da politička i vojna moć Sjedinjenih Država u svijetu nakon hladnog rata također igra značajnu ulogu. Yvonne Haddad, profesorica u Centra za muslimansko-kršćansko razumijevanje pri sveučilištu Georgetown u Washingtonu kaže da se njezina vlastita istraživanja podudaraju s anketom Gallupa: "Unatoč uvjeravanjima predsjednika da ne vodimo rat protiv islama nego protiv terorizma, muslimanski svijet vidi ga kao rat protiv islama. Zatim postoji osjećaj žrtve, oni su žrtve izraelske ekspanzionističke politike, američke hegemonije. U većini mišljenja koja sam pročitala Sjedinjene Države se optužuje da su licemjerne, da imaju dvostruke standarde." Yvonne Haddad ističe da Sjedinjene Države trebaju promijeniti svoju politike prema Srednjem Istoku ako žele promjenu raspoloženja u muslimanskom svijetu kakvo je iskazano u anketi Gallupa. Stručnjaci kažu da postoje psihološki i politički razlozi zašto muslimani diljem svijeta sumnjaju da su Arapi odgovorni za otmice zrakoplova 11. rujna. Prema riječima Imada-ad-Deana Ahmada, predsjednika Instituta minaret slobode u Washingtonu, muslimani su veoma skeptični prema istinitosti informacija američke vlade, a posebno prema izvještavanju američkih medija. Profesor Amad-ad-Dean Ahmad vjeruje da stanovnici Srednjeg Istoka prvenstveno imaju na umu palestinsko pitanje i kako ga Amerika definira. Što bude više američke uravnoteženosti, to bi moglo voditi ka većem priznavanju Sjedinjenih Država. Gospodin Ahmad preporuča također da se američki muslimani što je moguće više uporabe kao ambasadori dobre volje i kao most izneđu Sjedinjenih Država i arapskog svijeta.